ROZHODNUTIE KOMISIE
z 23. júna 2006,
ktorým sa stanovuje finančný príspevok Spoločenstva na výdavky vzniknuté v súvislosti s mimoriadnymi opatreniami prijatými na boj proti klasickému moru ošípaných v Luxembursku v roku 2002
[oznámené pod číslom K(2006) 2410]
(Iba francúzsky text je autentický)
(2006/434/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3,
keďže:
(1)
V roku 2002 sa v Luxembursku vyskytli ohniská klasického moru ošípaných. Výskyt tohto ochorenia predstavoval závažné ohrozenie hospodárskych zvierat v Spoločenstve.
(2)
S cieľom v čo najkratšom čase predísť rozšíreniu tohto ochorenia a prispieť k jeho eradikácii by sa Spoločenstvo malo za podmienok stanovených v rozhodnutí 90/424/EHS finančne podieľať na oprávnených výdavkoch, ktoré vznikli členskému štátu v súvislosti s mimoriadnymi opatreniami prijatými na boj proti tomuto ochoreniu.
(3)
Rozhodnutím Komisie 2003/491/ES z 3. júla 2003 o finančnom príspevku Spoločenstva na eradikáciu klasického moru ošípaných v Luxembursku v roku 2002 (2) sa Luxembursku poskytol finančný príspevok Spoločenstva na výdavky vzniknuté v súvislosti s mimoriadnymi opatreniami na boj proti klasickému moru ošípaných realizovanými v roku 2002.
(4)
V súlade s uvedeným rozhodnutím bola vyplatená prvá splátka vo výške 500 000 EUR.
(5)
Zostatok príspevku Spoločenstva sa v súlade s uvedeným rozhodnutím má stanoviť na základe žiadosti predloženej Luxemburskom 17. júla 2003, dokladov potvrdzujúcich sumy uvedené v žiadosti a výsledkov kontrol na mieste vykonaných Komisiou. V žiadosti predloženej Luxemburskom bola uvedená suma 3 253 235 EUR, pričom finančný príspevok Spoločenstva nesmie presiahnuť 50 % celkových oprávnených výdavkov.
(6)
Vzhľadom na uvedené skutočnosti by sa teraz mala stanoviť celková výška finančného príspevku na oprávnené výdavky, ktoré vznikli v súvislosti s eradikáciou klasického moru ošípaných v Luxembursku v roku 2002.
(7)
Na základe výsledkov kontrol na mieste vykonaných Komisiou v súlade s veterinárnymi predpismi Spoločenstva a podmienkami poskytovania finančnej podpory Spoločenstva sa výdavky uvedené v predloženej žiadosti nemôžu v plnej výške uznať za oprávnené na finančný príspevok Spoločenstva.
(8)
Zistenia Komisie a metóda výpočtu oprávnených výdavkov boli Luxembursku oznámené listom zo 4. novembra 2005.
(9)
Po zohľadnení dodatočných informácií, ktoré Luxembursko zaslalo Komisii 15. decembra 2005, boli 18. januára 2006 zaslané Luxembursku konečné závery Komisie.
(10)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Celkový finančný príspevok Spoločenstva na výdavky spojené s eradikáciou klasického moru ošípaných v Luxembursku v roku 2002 podľa rozhodnutia 2003/491/ES je 1 589 734 EUR.
Keďže v súlade s rozhodnutím 2003/491/ES už bola vyplatená prvá splátka vo výške 500 000 EUR, Luxembursku sa vyplatí zostatok vo výške 1 089 734 EUR.
Článok 2
Toto rozhodnutie je určené Luxemburskému veľkovojvodstvu.
V Bruseli 23. júna 2006